kardosdrur/scandi-wiki huggingface dataset:
Kumla

Kumla er en by og administrationscenter i Kumla kommune, med et indbyggertal på 14.062 (2010).

I byen ligger Anstalten Kumla, hvori nogle af Sveriges farligste kriminelle er fængslet.

Der var tidligere en omfattende produktion af skotøj i byen, men nu er der kun seks skotøjsfabrikker tilbage.

Henvisninger
Konflikt

Konflikt, betyder egentlig "støde sammen", anvendes om (politiske) uoverensstemmelser, der forventes løst gennem forhandling. Normalt anvendes konflikt ikke synonymt med store sammenstød som krig, men gerne om de uoverensstemmelser der er gået forud for krigens udbrud.

Er konflikt på arbejdsmarkedet kan være en strejke, en lockout eller en overenskomststridig arbejdsnedlæggelse.

En konflikt kan også opstå hvis man er utilfreds med nogen eller noget.

Se også
 Konflikthåndtering
 Dilemma
 Gordisk knude
 Win-win-situation
 Skænderi
 Debat
Kommuner i Sverige

Sverige er inddelt i 290 kommuner, fordelt på landets 21 län. I Sverige er der en ensartet kommunetype, uden rangordning eller særlige privilegier. Sammenlignet med kommuner internationalt er de svenske store af areal og omfatter almindeligvis både by- og landområder. Hovedbyen i en kommune kaldes centralort på svensk.

Den svenske kommunallov fra 1992 beskriver hvilke opgaver, kommunerne varetager. En kommune dannes ved beslutning af regeringen, og i denne beslutning fastslås også kommunens navn, mens kommunens våben derimod siden 1970'erne har været besluttet af kommunen selv.

Hver kommune har en folkevalgt forsamling kaldet kommunfullmäktige (kommunalfuldmægtige, svarende til kommunalbestyrelserne i Danmark), der træffer beslutninger om kommunale spørgsmål. Desuden vælger medlemmerne af kommunalfuldmægtige en kommunstyrelse, der leder kommunens arbejde. De kommunale opgaverne er for størstedelens vedkommende bestemt af kommunalloven og finansieres af kommuneskat, afgifter og statsbidrag. Kommunale beslutninger kan ankes gennem laglighetsprövning (lovlighedsretssag) eller förvaltningsbesvär (forvaltningsklage).

Visse kommuner, særligt større, kan have kommundelsnämnd (kommunedelsnævn), områdesnämnd (områdenævn) eller stadsdelsnämnd (bydelsnævn). Alle kommuner skal endvidere være inddelt i församlinger (sogne), der spiller en vis rolle ved folketælling og valg. Der er i alt 2.512 församlinger i Sverige.

Sveriges kommuner fordelt på län 
Ifølge Nationalencyklopedins (1993) artikel Kommunalval har Sverige 13.526 kommunalbestyrelsespladser.
Andrew Jackson Downing

Andrew Jackson Downing (30. oktober 1815 – 28. juli 1852) var forfatter og regnes desuden som den første amerikanske landskabsarkitekt. Han var en fremtrædende fortaler for den gotiske stil i USA kaldet Carpenter Gothic.

Eksterne henvisninger 
 

Landskabsarkitekter fra USA
Amerikanere i 1800-tallet
Omkomne ved skibsforlis
Hertug Hans Hospitalskirke

Hertug Hans Hospitalet og den dertil knyttede Hertug Hans Hospitalskirke på Sønderbro i Haderslev er et vidnesbyrd om, at reformationsbevægelsens ledere havde øje og tanke for de små og svage i samfundet.

Oprindelse 
Christian III's yngre broder, hertug Hans den Ældre, der i 1544 havde fået tildelt bl.a. Haderslev og Tønder amter som sit særlige hertugdømme med Haderslev som residensby, var ligesom sin broder personligt grebet af den evangelisk-lutherske lære, og han glemte ikke øvrighedens pligt til at sørge for samfundets dårligst stillede. Det beviste han ved i 1569 at udarbejde en fundats for et hospital i Haderslev. Et T-formet bygningsanlæg blev opført med en hospitalsfløj ud mod Sønderbro.

Udseende i dag 
Som anlægget ses i dag, er det et resultat af en stor ombygning, som afsluttedes i 1726. Senere tilbyggedes en anneksbygning.

Dekorationer 
På hovedbygningens frontispice findes årstallet 1726 sammen med Frederik IV's kronede spejlmonogram. Endnu prydes den kalkede facade af hertug Hans' store våbenskjold, der er anbragt under en gavltrekant indeholdende et englehoved. Under våbenskjoldet læses:

Kirkens udseende 
Den østlige fløj til hovedbygningen er forbeholdt den til hospitalet knyttede kirke, og den blev ved restaureringen i 1969 i anledning af stiftelsens 400-års jubilæum smykket med en kobberklædt tagrytter. Igen i 2006 udførtes et omfattende restaureringsarbejde på anlægget.

Hertug Hans' plan 
Ud fra sit livssyn ville hertug Hans ikke alene sørge for den legemlige pleje; den åndelige omsorg i form af Guds ords forkyndelse skulle der også være plads til.

Kirkens anvendelse i dag 
Hospitalskirken fungerer nu som en annekskirke til Vor Frue kirke (Haderslev Domkirke) og der afholdes gudstjenester hver søndag. Menigheden i Haderslev Vor Frue Domsogn har brugsret mod at vedligeholde kirkebygningen. Tidligere gav stiftelsen plads til 20 kvindelige pensionister i bygningerne; men i årene 1988-90 gennemrestaureredes bygningerne, og der indrettedes menighedslokaler og turistbureau (nu nedlagt) i hovedbygningen. Kirken er et langhus med to små tilbygninger. Mod syd er der et lille våbenhus. Selve kirkerummet er ca. 20 meter langt med vinduer til nord og syd. To vinduer mod øst et blændet. Tilbygningen mod nord rummer dåbsværelset.

Billedgalleri

Eksterne kilder og henvisninger 
 Materiale stillet til rådighed af Haderslev Domprovsti's webudvalg.
 Danmarks Kirker, Haderslev Stift
 Hertug Hans Hospitalskirke hos KortTilKirken.dk
 Hertug Hans Hospitalskirke i bogværket Danmarks Kirker (udg. af Nationalmuseet)

Kirker i Haderslev Kommune
Kirker i Haderslev Stift
Kirker i Haderslev Amt
Bygninger, konstruktioner og anlæg i Haderslev
Fredede bygninger, konstruktioner og anlæg i Haderslev Kommune
Tørv

Tørv bruges i flere betydninger:

 En plade (græstørv) af kompakt plantemateriale og jord 
 Brændsel af kompakt dødt eller ringe nedbrudt plantemateriale fra en tørvemose: mosetørv og lyngtørv. Tørv har en højere brændværdi end lyngtørv. Under 2. verdenskrig udgjorde tørv fra danske moser en meget væsentlig del af landets brændselsforsyning 
 Jordart med meget højt indhold af humus 
 Planteslægten Tørvemos (Sphagnum) er de mosser, som danner højmoserne. Det brune, trævlede jordforbedringsmiddel, spagnum, har ringe brændværdi (ældre dansk: "hundekød") og blev tidligere ryddet til side for at nå den egentlige mosetørv, der er opstået ved, at nedbrydningen af plantematerialet er standset ved oversvømmelse/iltmangel

Eksterne henvisninger 

Jordtyper
Fossile brændstoffer og brændsler
Industrihistorie
Landbohistorie
Line Knutzon

Line Knutzon (født 3. marts 1965) er en prisbelønnet dansk dramatiker, der bl.a. har skrevet Snart kommer tiden, Først bli'r man jo født, Guitaristerne og serien om Måvens og Peder.

Som skuespiller har hun medvirket i filmen Mord i mørket fra 1986 og i tv-serierne Kirsebærhaven 89 og Hvor svært kan det være.

Line Knutzons skuespil findes bevaret i Dramatisk Bibliotek på Det Kongelige Bibliotek.

I samarbejde med forfatterne Mette Moestrup og Naja Marie Aidt udgav Line Knutzon i 2014 bogen "Frit Flet". Bogen er skrevet af de tre kvinder i fællesskab og er en blanding af mange genrer, heriblandt lyrik, prosa, dagbogsnotater, e-mails mm.

I 2018 blev hun ansat som husdramatiker på Betty Nansen Teatret

Privat 
Hun dannede i en årrække par med skuespilleren og musikeren Martin Brygmann og fik med ham børnene Ludvig Hilarius Brygmann Knutzon (1989) og Frida Hilarius Brygmann Knutzon (1991).
Hun dannede senere par med skuespilleren Peter Reichhardt, de fik i 1996 tvillingerne Karl-Frederik og Roberta Reichhardt. I dag er hun single.
Hun er datter af skuespilleren Lars Knutzon og Marianne Knutzon.

Dramaer 
 De usynlige venner (1992)
 Først bli'r man jo født (1994) 
 Harriets himmelfærd (1995)
 Måvens og Peder på kanotur (1998)
 Måvens og Peder i mediernes søgelys (1998)
 Snart kommer tiden (1999) 
 Torben toben (2000) 
 Gråsten (2000) 
 Splinten i hjertet (2000)  hf. 
 Den luft andre indånder (2001) 
 Det er så det nye (2001)  hf. 
 Måvens og Peder møder Måvens og Peder (2004) 
 Måvens og Peder mister mælet (2004) 
 Eventyret om Ejnar (2004) 
 Måvens og Peder får samtalekøkken (2006) 
 Guitaristerne (2006), 
 Måvens og Peder på Herrens mark (2007), 
 Håndværkerne (2008)
 Guitaristernes Jul (2008) på Gasværket
 Hamlet (2008) på Frilandsmuseet
 Det andet hold (2011) på Filuren
 Gruppe 8 (2013) på Det Kongelige Teater 
 Livstidsgæsterne (2020) på Betty Nansen Teateret
 Søborggruppen (2021) Lyddrama i samarbejde med David Pepe Birch på Betty Nansen Teateret 
 Spilleren (2022) på Betty Nansen Teateret
 Ekspedienterne (2023) på Betty Nansen Teateret 

 Bibliografi 
Flere af Knutzons teaterstykker er udsendt i bogform. Derudover har hun udgivet følgende bøger:
 Frit flet (2014, collagebog, udgivet sammen med Naja Marie Aidt og Mette Moestrup)
 Camille Clouds brevkasse'' (2017, fiktion)

Eksterne henvisninger 

 Line Knutzon på Forfatterweb.dk
 Line Knutzons dramaer i Det Kongelige Biblioteks samlinger

Personer fra Odense
Dramatikere fra Danmark
Dansksprogede forfattere fra Danmark
Feminister fra Danmark
Personer i Kraks Blå Bog
Kunstnere på finansloven
Modtagere af Kjeld Abell-prisen
Modtagere af Holbergmedaljen
HP Sauce

HP Sauce er en brown sauce, der opindeligt blev produceret af HP Foods i Birmingham i England. I dag produceres det af Heinz i Nederlandene.

HP Sauce er opkaldt efter forkortelsen HP for Houses of Parliament.

HP Sauce er blevet meget populær i Storbritannien, og den er - på trods af, at den fremstilles  i udlandet - blevet et ikon på britisk kultur. I 2005 var det den bedst sælgende type brown sauce i Storbritannien med 73,8 % af markedet.

Den originale Lea & Perrins Worcestershire sauce (since 1837) fremstilles stadig i Worcester i England.

Referencer

Eksterne henvisninger 
 Officiel hjemmeside

Mad fra Storbritannien
Varemærker
Sovse
Myrtekrukke

 
Myrtekrukke (Gaultheria mucronata) er en stedsegrøn dværgbusk med opstigende til opret vækst og mange, behårede og tæt forgrenede skud. Frugterne er hvide, røde eller lilla og pryder busken hele vinteren.

Beskrivelse 
Barken er først vinrød med tiltrykte børstehår. Senere bliver den brun og næsten glat. Knopperne er spredte og grønne med et rødligt skær, men de ses ikke meget i bladhjørnerne. Bladene er ægformede og nålespidse, læderagtige og blanke med svagt savtakket rand. Oversiden er mørkegrøn, mens undersiden er lysegrøn. 

Blomsterne fungerer enten som rent hunlige eller som rent hanlige. En enkelt busk har udelukkende blomster af enten hunlig eller hanlig type. Blomsterne sidder flere sammen i bladhjørnerne og ved skudspidserne. De er lyst rosa og krukkeformede. Frugter ses kun på buske af hunlig type. De er hvide, røde eller lilla og pryder busken hele vinteren. Modne frø ses af og til.

Rodnettet ligger højt i jorden, og det er fint og filtagtigt forgrenet. Busken danner mange udløbere.

Højde x bredde og årlig tilvækst: 0,80 x 0,80 m (5 x 5 cm/år), men iberegnet udløberne bliver den årlige tilvækst i bredden en del større.

Hjemsted 
Myrtekrukke gror som underskov i vintermilde egne af Østsibirien, Japans nordlige øer, Kurilerne, Sakhalin, Alaska, det vestlige Nordamerika og det sydligste Sydamerika . 

På de havvendte skråninger af Chugach-bjergene i det sydlige Alaska findes den i den subalpine zone, hvor der er et meget havpræget klima med over 8 m snedække og 1.256 mm nedbørsoverskud pr. år, sammen med bl.a. agerbær, alaskael, fjerbregne, revling, skovstjerne, Calamagrostis canadensis (en rørhvene-art), dværgbirk, Erigeron peregrinus (en bakkestjerne-art), revlingbladet phyllodoce, smalbladet gederams, Spiraea beauverdiana (en spiræa-art), Vaccinium caespitosum (en Bølle-art) og Veratrum eschcholtzii (en foldblad-art)

Anvendelse 
God frugtbæring kræver ca. 1 busk af hanlig type for hver 5 af hunlig.

Noter

Eksterne links
 Los altos de San Miguel Totonicapán  
 Alvaro Promis, Gustavo Cruz, Albert Reif og Stefanie Gärtner: Bosques de Nothofagus betuloides...en la Patagonia austral y Tierra del fuego 

Surbundsplanter
Lyserøde blomster
Chiles flora
Sjælør Kirke

Sjælør Kirke var en kirke i Københavns Kommune, Wagnersvej 33, 2450 København SV.

Der blev sidste gang holdt gudstjeneste i Sjælør Kirke den 26. april 2009. Kirkebygningen er solgt til KFUM-spejderne til byspejdercenter og administration.

Historie 
Kirkens arkitekt var Holger Jensen. Det var hans første kirke, men han kom til at bygge mange flere.

Kirkebygningen

Interiør

Alter

Prædikestol

Døbefont

Orgel 
Orglet af fra Th. Frobenius & Sønner. Det har 13 stemmer, og blev installeret 1986. Da kirken er meget lille, er der ikke plads til et orgelpulpitur, så orglet står på gulvet i kirkerummet, og optager en relativt stor del af gulvpladsen. Til gengæld giver det en mulighed for at kigge bag facaden, og se nogle af de andre piber.

Fremtid 
KFUM-Spejderne i Danmark og Sydhavns Sogn underskrev i starten af april måned 2008 en fælles hensigtserklæring. Det betyder, at KFUM-Spejderne i Danmark fra foråret 2009 overtog kirken. Siden da er kirken blevet brugt som korpskontor og aktivitetscenter (spejdercenter) under navnet Spejdercenter CPH.

Referencer

Eksterne kilder og henvisninger 
 Sjælør Kirke hos KortTilKirken.dk
 Sjælør Kirke på danmarkskirker.natmus.dk (Danmarks Kirker, Nationalmuseet)

Kirker i Københavns Kommune
Kirker i Københavns Amt
Kirker i Københavns Stift
Kongens Enghave
Kirker tegnet af Holger Jensen
Nedlagte folkekirker i Danmark
Sikorsky S-55

Sikorsky S-55 med kaldenavnet Chickasaw (i USA's forsvar benævnt som H-19 eller UH-19) er en bredt anvendelig helikopter til bl.a. transport- og redningsoperationer, som fløj for første gang 10. november 1949 og blev operationelt taget i brug af det amerikanske militær i 1950. Over 1.000 helikoptere af denne type blev fremstillet af Sikorsky til det amerikanske militær alene. Yderligere 550 blev fremstillet på licens af bl.a. Westland Aircraft i Storbritannien og Mitsubishi i Japan.

I 1957 modtog Flyvevåbnets Eskadrille 722 syv Sikorsky S-55C redningshelikoptere. De blev senere i 1965 erstattet af Sikorsky S-61, som bl.a. havde langt større rækkevidde.

Eksterne henvisninger 

Militære transporthelikoptere
United Technologies Corporation
Ateistisk eksistentialisme

Ateistisk eksistentialisme, eller ikke-religiøs eksistentialisme, er en filosofisk skole, der udgår fra den eksistentielle filosofi, men som adskiller sig fra kristen eksistentialisme ved at ikke have en skabende gud og derfor hævder, at mennesket ikke har nogen forudgående mening. Jean-Paul Sartre formulerer det sådan, at eksistens går forud for dets essens.

Jean-Paul Sartre 
Jean-Paul Sartre, som var den ateistiske eksistentialismes grundlægger og mest kendte repræsentant i årene omkring og efter Anden verdenskrig, forklarede forholdet mellem essens og eksistens ved at sammenligne med fabrikationen af en saks. Her går essensen forud for eksistensen, da mennesket har en idé – et formål – med at skabe saksen. I den ateistiske eksistentialisme er der ingen skaber – og derfor intet formål (essens) med mennesket før det eksisterer. Dette standpunkt står i klar kontrast til determinisme, da mennesket ifølge Sartre er "dømt til frihed", fordi der ikke findes andre forklaringer til menneskets handlen end dets egne valg. Selvom ordet frihed i daglig tale har en særdeles positiv ladning, varierer betydningen langt mere i eksistentialistisk terminologi; friheden er positiv, hvis individet er i stand til at erkende, at det er givet denne frihed med det formål selv at definere sin eksistens, mens den snarere bliver negativ, hvis individet i stedet bruger sin frihed til at undgå valgene og i stedet leve et liv, hvor ydre strukturer og en fornægtelse af det ansvar, der konstant hviler over ens skuldre, bliver determinerende for, hvordan man eksisterer. Fravælger man det eksistentielle ansvar og det, der følger med dette, fravælger man samtidig sig selv – og det at leve.

Noter

Referencer 

Eksistentialisme
Religionsfilosofi
New York Post

New York Post er en af de ældste aviser i USA, grundlagt 1801. Siden 1976 har den været ejet af den australske milliardær Rupert Murdoch. 2009 var oplaget på hverdage 508.042, søndage 343.361 – et fald på 18,8 hhv. 11,1 % på et år. Den er den 7. største avis i landet. Avisen har redaktionslokaler på Manhattan, New York City.

Eksterne henvisninger 

 New York Post Officiel hjemmeside

Kilder 

Aviser fra USA
Etableret i 1801
News Corporation
Analytisk filosofi

Analytisk filosofi eller angelsaksisk filosofi refererer til en række forskellige filosofiske strømninger og bevægelser, primært i Nordamerika og England. Siden starten af 1900-tallet har den filosofiske verden været forholdsvis opdelt imellem analytisk filosofi og kontinental filosofi. En af de største eksponenter for analytisk filosofi var Ludwig Wittgenstein.

Historie 
Den analytiske filosofi blev som så mange andre grupperinger inden for filosofien ikke grundlagt af nogen enkeltperson. Grundtanker i den analytiske filosofi kan spores til G.E. Moore og Bertrand Russell i Storbritannien, men også på det europæiske kontinent var der forløbere: specielt Gottlob Frege har haft indflydelse på den analytiske filosofi.

Selvom den analytiske filosofi primært forbindes med England og Nordamerika, så findes der også analytiske tænkere på det europæiske kontinent. I starten af bevægelsen gjorde specielt Wienerkredsen sig bemærket. Som deres engelske kolleger gjorde også disse filosoffer oprør mod metafysikken i filosofien.

Hovedtræk 
Det primære fokus i den analytiske filosofi er – som navnet antyder – analyse. Dette skal ses som kontrast til idealismen hvor fokuseringen ligger på at opbygge teorier. Tanken er, at det gennem analyse er muligt at løse de problemer, der gives inden for filosofi. Inden for visse dele af den analytiske filosofi går man endnu længere: tanken er her, at de filosofiske problemer ofte eller altid er opstået pga. problemer med sproget, og gennem en analyse af både sprog og de problemer er det muligt at opløse problemerne. Wittgenstein var en af de største tilhængere af dette synspunkt, der kan findes i hans senere filosofi, mere specifikt i Philosophische Untersuchungen.

Ifølge den analytiske filosofi stammer filosofiske problemer fra metafysikken: deres pointe er, at metafysik aldrig kan lede til viden og derfor må forkastes. I stedet skal viden søges empirisk via videnskabelige metoder, også inden for filosofien. Denne tilgang til filosofien leder til den logiske positivisme og senere den logiske empirisme.

Fodnoter

Eksterne kilder/henvisninger 
Analytic Philosophy
George Edward Moore
Bertrand Russell
Ludwig Wittgenstein
Wienerkredsen

Filosofi
Filosofiske retninger
H-500M

Hughes H-500M med kaldenavnet Cayuse (i amerikansk militær benævnt H-6 eller OH-6A) er en let civil og militær helikopter beregnet til mange formål, bl.a observation. Den blev i første omgang fremstillet til det amerikanske militær i 1960'erne til Vietnamkrigen.

I 1970'erne lavede Hughes Aircraft en eksportudgave, som Danmark i første omgang anskaffede sig 12 af i 1971 og yderligere 4 mere i 1974. De fungerede som observationshelikoptere og i mange år hørte de til på Flyvestation Vandel, men blev i 2003 overført til Flyvestation Karup under Eskadrille 724.

Deres opgave er siden blevet overtaget af Fennec AS 550 C2 helikopteren og den danske H-500M Cayuse blev udfaset i 2005.

Militære helikoptere
Militært udstyr fra Danmark
Martin Pedersen (cykelrytter, født 1983)

Martin Pedersen (født 15. april 1983) er en dansk forhenværende cykelrytter, som senest kørte for det professionelle danske cykelhold Christina Watches-Kuma.

Han begyndte sin karriere som professionel i 2006 hos det danske hold Team CSC. Allerede samme år vandt han et internationalt etape-løb, da han sikrede sig både en etape og den samlede sejr i Tour of Britain – hans hidtil bedste resultat. Hvor han særligt som U23-rytter vandt flere massespurter, har han haft sværere ved at markere sig som professionel.

1. januar 2010 skiftede Martin Pedersen til , hvor han blev lovet en startplads i Tour de France 2010. Han blev dog i sidste ende meldt fra, hvorefter han fokus blev flyttet til Vuelta a España 2010, hvor han fik en startplads.

Martin Pedersen kørte i 2011 sæson for Leopard Trek, men han blev til overs, da det luxembourgske hold fusionerede med Team RadioShack. Efterfølgende skiftede Martin Pedersen fra 2012-sæsonen til Christina Watches-Kuma.
 
I starten af februar måned 2012 var Martin Pedersen ude at træne ved Lucca i Italien sammen med træningskammeraterne Nicki Sørensen og Brian Vandborg, da han blev ramt af en bil i en rundkørsel og blev alvorligt skadet. Martin Pedersen kom sig efterfølgende over skaden og sikrede i september 2012 det danske Continental-cykelhold, Christina Watches Onfone powered by DANA, deres største sejr til dato, da han samlet vandt Tour of China 1.

Sejrer 
2003
 National Track Championships, Madison
2002–2004
 U23 National Champion
2005
U23 Liège–Bastogne–Liège
 Stage 2, Giro di Toscana
 Stage 1, 2 and 4, Ringerike GP
 Stage 2 and 3, Olympia's Tour
 GP San Giuseppe
2006
 Overall and Stage 1, Tour of Britain
2007
 Mountains Classification, Eneco Tour
2008
 1st, Omloop van het Houtland
2009
 1st, Rund um Köln
 1st, Grand Prix de la Ville de Nogent-sur-Oise
 1st, Grand Prix Cristal Energie
2012
1st Overall, Tour of China I

Eksterne henvisninger  

 

Mandlige cykelryttere fra Danmark
Falkirk Wheel

Falkirk Wheel, der er navngivet efter den nærliggende by Falkirk i det centrale Skotland, er et roterende slusesystem, der forbinder Forth and Clyde Canal med Union Canal. De to kanaler har en højdeforskel på 24 meter, hvilket svarer til en 8 etagers bygning. Den roterende sluse kan bære 600 tons.

Den 24. maj 2002 åbnede Elizabeth 2. af Storbritannien Falkirk Wheel.

Slusesystemet er det eneste af sin art i verden.

Fotografier

Se også 
 Tørdok

Eksterne henvisninger 

 Official Falkirk Wheel website 
 Video: Falkirk Wheel (8x speed)
 Video: The Falkirk Wheel - How it works

Løfteudstyr
Vandtransport infrastruktur
Bygninger, konstruktioner og anlæg i Storbritannien
Hjul
Falkirk
Nannestad

Nannestad er en kommune i landskabet Romerike i Viken fylke i Norge. Den grænser i nord til Gran og Hurdal, i øst til Eidsvoll og Ullensaker, i syd til Gjerdrum, og i vest til Nittedal og Lunner.  Den ligger nord for Oslo, og er sammen med Ullensaker hjemsted for  Oslo Lufthavn, Gardermoen. Højeste punkt er Marifjell  der er 717 moh.

Eksterne henvisninger 

Kommuner i Viken
Kommuner i Akershus
Romerike